《假山》
唐代·齐己

匡庐久别离，积翠杳天涯。静室曾图峭，幽亭复创奇。

典衣酬土价，择日运工时。信手成重叠，随心作蔽亏。

根盘惊院窄，顶耸讶檐卑。镇地那言重，当轩未厌危。

巨灵何忍擘，秦政肯轻移。晚觉莎烟触，寒闻竹籁吹。

蓝灰澄古色，泥水合凝滋。引看僧来数，牵吟客散迟。

九华浑仿佛，五老颇参差。蛛网藤萝挂，春霖瀑布垂。

加添双石笋，映带小莲池。旧说雷居士，曾闻远大师。

红霞中结社，白壁上题诗。顾此诚徒尔，劳心是妄为。

经营惭培塿，赏玩愧童儿。会入千峰去，闲踪任属谁。

作者简介：齐己（863年—937年）出家前俗名胡德生，晚年自号衡岳沙门，湖南长沙宁乡县祖塔乡人，唐朝晚期著名诗僧。